	Prijedlog Odluke o agrotehničkim mjerama

[bookmark: _GoBack]	Na temelju članka 10., stavka 1. i članka 12., stavka 1. Zakona o poljoprivrednom zemljištu („Narodne novine“ broj 20/18, 115/18. i 98/19), članka 8., stavka 2. Zakona o zaštiti od požara („Narodne novine“ broj 92/10) i članka 30. Statuta Općine Koprivnički Bregi (“Službeni glasnik Koprivničko-križevačke županije” broj 6/13, 3/18. i 6/20), Općinsko vijeće Općine Koprivnički Bregi na ___. sjednici održanoj __________ 2020. donijelo je

ODLUKU
o agrotehničkim mjerama i mjerama za uređenje i 
održavanje rudina te mjerama zaštite od požara
na poljoprivrednom zemljištu na području Općine Koprivnički Bregi

I. OPĆE ODREDBE

Članak 1.
	Odlukom o agrotehničkim mjerama i mjerama za uređenje i održavanje rudina te mjerama zaštite od požara na poljoprivrednom zemljištu na području Općine Koprivnički Bregi (u daljnjem tekstu: Odluka) propisuju se agrotehničke mjere koje moraju provoditi vlasnici i posjednici poljoprivrednog zemljišta prilikom obrade poljoprivrednog zemljišta kako se ne bi umanjila njegova bonitetna vrijednost, mjere za uređivanje i održavanje poljoprivrednih rudina te mjere zaštite od požara na poljoprivrednom zemljištu na području Općine Koprivnički Bregi.

Članak 2.
Poljoprivrednim zemljištem u smislu ove Odluke smatraju se poljoprivredne površine koje su po načinu uporabe u katastru opisana kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare kao i drugo zemljište koje se može privesti poljoprivrednoj proizvodnji.

II. AGROTEHNIČKE MJERE

Članak 3.
U cilju održavanja poljoprivrednog zemljišta sposobnim za poljoprivrednu proizvodnju i sprječavanja nastanka štete na poljoprivrednom zemljištu ovom Odlukom propisuju se sljedeće agrotehničke mjere:
1. minimalna razina obrade i održavanja poljoprivrednog zemljišta povoljnim za uzgoj biljaka
2. sprječavanje zakorovljenosti i obrastanja višegodišnjim raslinjem
3. suzbijanje organizama štetnih za bilje
4. gospodarenje biljnim ostatcima
5. održavanje organske tvari i humusa u tlu
6. održavanje povoljne strukture tla
7. zaštita od erozije
8. održavanje plodnosti tla.






III. OPIS AGROTEHIČKIH MJERA

1. Minimalna razina obrade i održavanja poljoprivrednog zemljišta
povoljnim za uzgoj biljaka

Članak 4.
	Minimalna razina obrade i održavanja poljoprivrednog zemljišta podrazumijeva provođenje najnužnijih mjera u okviru prikladne tehnologije, a posebno:
a) redovito obrađivanje i održavanje poljoprivrednog zemljišta u skladu s određenom biljnom vrstom i načinom uzgoja, odnosno katastarskom kulturom poljoprivrednog zemljišta,
b) održavanje ili poboljšanje plodnosti tla,
c) održivo gospodarenje trajnim pašnjacima i livadama,
d) održavanje površina pod trajnim nasadima u dobrom proizvodnom stanju.

2. Sprječavanje zakorovljenosti i obrastanja višegodišnjim raslinjem

Članak 5.
Vlasnici i posjednici poljoprivrednog zemljišta dužni su primjenjivati odgovarajuće agrotehničke mjere obrade tla i njege usjeva i nasada u cilju sprječavanja zakorovljenosti i obrastanja višegodišnjim korovom poljoprivrednog zemljišta.
Kod sprječavanja zakorovljenosti i obrastanja višegodišnjim raslinjem i njege usjeva potrebno je dati prednosti nekemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim ekotoksikološkim svojstvima.

3. Suzbijanje organizama štetnih za bilje

Članak 6.
	Vlasnici odnosno posjednici poljoprivrednog zemljišta moraju suzbijati organizme štetne za bilje, a kod suzbijanja obvezni su primjenjivati temeljna načela integrirane zaštite bilja sukladno posebnim propisima koji uređuju održivu uporabu pesticida.

4. Gospodarenje biljnim ostacima

Članak 7.
	U trogodišnjem plodoredu dozvoljeno je samo u jednoj vegetacijskoj godini uklanjanje biljnih ostataka s poljoprivrednih površina osim u slučajevima njihovog daljnjeg korištenja u poljoprivredi u smislu hrane ili stelje za stoku i u slučaju njihove potencijalne opasnosti za širenje organizama štetnih za bilje.
	Vlasnici odnosno posjednici poljoprivrednog zemljišta moraju ukloniti sa zemljišta sve biljne ostatke koji bi mogli biti uzrokom širenja organizama štetnih za bilje u određenom agrotehničkom roku u skladu s biljnom kulturom.

Članak 8.
Agrotehničke mjere gospodarenja s biljnim ostatcima obuhvaćaju:
a) primjenu odgovarajućih postupaka s biljnim ostatcima nakon žetve na poljoprivrednom zemljištu na kojem se primjenjuje konvencionalna i reducirana obrada tla,
b) primjenu odgovarajućih postupaka s biljnim ostatcima na površinama na kojima se primjenjuje konzervacijska obrada tla,
c) obvezu uklanjanja suhih biljnih ostataka ili njihovo usitnjavanje s ciljem malčiranja površine tla nakon provedenih agrotehničkih mjera u višegodišnjim nasadima,
d) obvezu odstranjivanja biljnih ostataka nakon sječe i čišćenja šuma, putova i međa na šumskom zemljištu, koje graniči s poljoprivrednim zemljištem te se ovaj materijal mora zbrinuti/koristiti na ekološki i ekonomski održiv način, kao što je izrada komposta, malčiranje površine, alternativno gorivo i sl.
Žetveni ostatci ne smiju se ne smiju se spaljivati, a njihovo je spaljivanje dopušteno samo u cilju sprečavanja širenja ili suzbijanja organizama štetnih za bilje uz provođenje mjera zaštite od požara sukladno posebnim propisima.

5. Održavanje razine organske tvari i humusa u tlu

Članak 9.
Organska tvar u tlu održava se provođenjem minimalno trogodišnjeg plodoreda prema pravilima struke ili uzgojem usjeva za zelenu gnojidbu ili dodavanjem poboljšivača tla.
	Trogodišnji plodored podrazumijeva izmjenu u vremenu i prostoru: strne žitarice – okopavine – leguminoze ili industrijsko bilje ili trave ili djeteline ili njihove smjese.
	Redoslijed usjeva u plodoredu mora biti takav da se održava i poboljšava plodnost tla, povoljna struktura tla, optimalna razina hraniva u tlu.
	Trave, djeteline, djetelinsko-travne smjese sastavni su dio plodoreda i mogu na istoj površini ostati duže od tri godine.
	Podusjevi, međuusjevi i ugar smatraju se sastavnim dijelom plodoreda.

Članak 10.
Kod planiranja održavanja razine organske tvari u tlu potrebno je unositi žetvene ostatke u tlu primjenom konvencionalne, reducirane ili konzervacijske obrade tla i uravnoteženo gnojiti tlo organskim gnojem ili uzgojem usjeva za zelenu gnojidbu.

6. Održavanje strukture tla

Članak 11.
Korištenje mehanizacije mora biti primjereno stanju poljoprivrednog zemljišta i njegovim svojstvima.
	U uvjetima kada je tlo zasićeno  vodom, poplavljeno ili prekriveno snijegom zabranjeno je korištenje poljoprivredne mehanizacije na poljoprivrednom zemljištu, osim prilikom žetve ili berbe usjeva.

7. Zaštita od erozije

Članak 12.
	Na nagnutim terenima (˃15%) obveza je provoditi pravilnu izmjenu usjeva.
	Međuredni prostori na  nagnutim terenima (˃15%) pri uzgoju trajnih nasada moraju biti zatravljeni, a redovi postavljeni okomito na nagib terena.
	Na nagibima većim od 25% zabranjena je sjetva jarih okopavinskih usjeva rijetkog sklopa.
	Na prostorima gdje dominiraju teksturno lakša tla pored konzervacijske obrade u cilju ublažavanja pojave i posljedica erozije vjetrom moraju se podići vjetrozatštitni pojasi.



8. Održavanje plodnosti tla

Članak 13.
	Plodnost tla se mora održavati primjenom agrotehničkih mjera, uključujući gnojidbu, gdje je primjenjivo, kojom se povećava ili održava povoljan sadržaj makro i mikrohraniva u tlu, te optimalne fizikalne i mikrobiološke značajke tla.

IV. MJERE ZA UREĐIVANJE I ODRŽAVANJE POLJOPRIVREDNIH RUDINA

1. Održavanje živica i međa

Članak 14.
Vlasnici odnosno posjednici poljoprivrednog zemljišta koji zasade živicu, dužni su je redovito održavati i orezivati.
Živice uz poljske putove, odnosno među, mogu se zasaditi najmanje 1,50 m od ruba puta, odnosno međe.
Ukoliko se živica sadi uz državne ceste, mora biti udaljena od ruba ceste 4 m, od županijske ceste 3 m te lokalne i nerazvrstane ceste 2,5 m i ne viša od 80 cm.
Vlasnici odnosno posjednici poljoprivrednog zemljišta dužni su održavati međe na način da budu vidljivo označene, čiste od korova i višegodišnjeg raslinja i da ne ometaju provedbu agrotehničkih zahvata.
Zabranjeno je izoravanje i oštećivanje međa.

2. Održavanje poljskih putova

Članak 15.
	Održavanje poljskih putova je obveza Općine prema posebnim propisima.
	Zabranjuju se sve radnje koje mogu dovesti do degradacije dobrog stanja poljskih putova (sužavanje putova zaoravanjem ili smanjivanja njihove prohodnosti, neobrezivanjem raslinja uz poljski put, nezatrpavanje ulegnuća na kojima se zadržava oborinska voda i drugo)č
	Pod održavanjem poljskih putova smatra se naročito:
· nasipavanje kamenim materijalom (šljunak, drobljeni kamen i slično),
· čišćenje i održavanje odvodnih kanala, propusta i sistema odvodnje te sprječavanje otjecanja oborinskih i drugih voda na poljske putove,
· sprječavanje širenja živica i drugog raslinja uz putove,
· sječa pojedinih stabala ili grana koje otežavaju korištenje puta,
· sprječavanje oštećivanja putova njihovim nepravilnim korištenjem (vuča trupaca, preopterećenje, neovlašteni građevinski zahvati, nasipavanje otpadnim materijalom i slično),
· sprječavanje uzurpacije putova i zemljišta u njihovom zaštitnom pojasu.
Za održavanje putova u privatnom vlasništvu (putovi služnosti) odgovorni su njihovi vlasnici  odnosno posjednici.

3. Uređivanje i održavanje kanala oborinske odvodnje

Članak 16.
	Vlasnici odnosno posjednici poljoprivrednog zemljišta kroz koje prolaze prirodni ili umjetni kanali oborinskih voda, obvezni su ove čišćenjem održavati u stanju funkcionalne sposobnosti kako bi se onemogućilo prirodno otjecanje oborinskih voda i obrađivanje poljoprivrednog zemljišta na način da se ne onečisti izvedeni drenažni sustav poboljšanja vodozračnih svojstava tla.

4. Sprječavanje zasjenjivanja susjednih čestica

Članak 17.
	Živice, drvoredi, voćnjaci, pojedinačna stabla i grmlje sade se na dovoljnoj udaljenosti od susjednih parcela da ne zasjenjuju susjedno zemljište.
	Vlasnici odnosno posjednici poljoprivrednog zemljišta ne smiju sadnjom voćaka ili drugih visokorastućih kultura zasjenjivati susjedno zemljište, te time onemogućavati ili otežavati poljoprivrednu proizvodnju na tom zemljištu.
	Radi zaštite od zasjenjivanja susjednog zemljišta novi nasadi voćnjaka i drugih višegodišnjih visokih kultura zasađuju se na udaljenosti najmanje 5 metara od međe sa susjednim zemljištem.
	Prije sadnje voćaka ili drugih visokorastućih kultura na zemljištu na kojem takva sadnja nije uobičajena, vlasnik odnosno posjednik korištenja poljoprivrednog zemljišta dužan je zatražiti mišljenje Jedinstvenog upravnog odjela.

5. Sadnja i održavanje vjetrobranskih pojaseva

Članak 18.
	Radi uređivanja i održavanja poljoprivrednih rudina, a na područjima na kojima je zbog izloženosti vjetru većeg intenziteta ili duljeg trajanja otežana ili smanjena poljoprivredna proizvodnja, vlasnik je dužan određeni pojas zemljišta zasaditi stablašicama.
	Stablašice koje čine vjetrobranski pojas, vlasnici su dužni redovito održavati i obnavljati.

V. POSEBNE MJERE ZAŠTITE OD POŽARA

Članak 19.
	Radi sprječavanja požara na poljoprivrednom zemljištu vlasnici odnosno posjenici su dužni:
· održavati, uređivati i čistiti međe, živice, kanale te poljske puteve,
· uklanjati suhe biljne ostatke nakon provedenih agrotehničkih mjera i nakon žetve, berbe i sličnoga najkasnije do 1. lipnja tekuće godine,
· uz međe preorati ili očistiti zemljište zatravljeno suhim biljem i biljnim otpadom.

Članak 20.
	Prilikom uništavanja korova i biljnog otpada vlasnici odnosno posjednici dužni su:
· dobiti odobrenje o mjestu i vremenu spaljivanja,
· spaljivanje obaviti na dijelu zemljišta koje je udaljeno najmanje 50 metara od ruba šumskog zemljišta i dovoljno udaljeno od krošnji stabala i nasada na susjednim parcelama,
· tlo na kojem se loži vatra radi spaljivanja korova i biljnog otpada mora se očistiti od trave i drugog gorivog materijala,
· spaljivanju moraju biti nazočne osobe koje su zapalile vatru i to od zapaljivanja vatre do njenog potpunog sagorijevanja i uz sebe moraju imati osnovna sredstva i opremu za početno gašenje požara (lopata, kanta napunjena vodom i slično),
· nakon sagorijevanja osobe su dužne pregledati mjesto loženja i ostatke sagorijevanja u potpunosti ugasiti vodom.
Članak 21.
	Zabranjeno je spaljivanje poljoprivrednog otpada i korova na poljoprivrednim površinama i ostalom otvorenom prostoru i to:
1. za vrijeme jakog vjetra,
2. noću od 19:00 do 05:00 sati,
3. za vrijeme sezone žetve i zriobe poljoprivrednih kultura.

VI. NADZOR

Članak 22.
	Nadzor nad provedbom ove Odluke provodi poljoprivredni redar Općine Koprivnički Bregi (u daljnjem tekstu: poljoprivredni redar), poljoprivredni inspektor i inspektor zaštite od požara.
	Vlasnici odnosno posjednici poljoprivrednog zemljišta dužni su poljoprivrednom redaru i poljoprivrednom inspektoru omogućiti nesmetano obavljanje nadzora i pristup do poljoprivrednog zemljišta.

VII. PREKRŠAJNE ODREDBE

Članak 23.
	Novčanom kaznom u iznosu 3.000,00 kuna kaznit će se za prekršaj pravna osoba, a novčanom kaznom u iznosu 500,00 kuna odgovorna osoba u pravnoj osobi i fizička osoba ako:
· ne provodi mjere minimalne razine obrade i održavanja poljoprivrednog zemljišta povoljnim za uzgoj biljaka sukladno članku 4. ove Odluke,
· ne sprječava zakorovljenost i obraslost višegodišnjim raslinjem sukladno članku 5. ove Odluke,
· ne poduzima mjere suzbijanja organizama štetnih za bilje sukladno članku 6. ove Odluke,
· ne gospodari biljnim ostatcima sukladno članku 7. i 8. ove Odluke,
· ne održava razinu organske tvari i humusa u tlu sukladno članku 9. i 10. ove Odluke,
· ne održava strukturu tla sukladno članku 11. ove Odluke,
· ne provodi mjere zaštite od erozije sukladno članku 12. ove Odluke,
· ne održava plodnost tla sukladno članku 13. ove Odluke,
· ne uređuje i ne održava živicu i međe sukladno članku 14. ove Odluke,
· ne održava poljske putove sukladno članku 15. ove Odluke,
· ne uređuje i ne održava kanale oborinske odvodnje sukladno članku 16. ove Odluke,
· ne sprječava zasjenjivanje susjednih čestica sukladno članku 17. ove Odluke,
· ne provodi mjere sadnje i održavanja vjetrobranskih pojasa sukladno članku 18. ove Odluke,
· ne provodi mjere zaštite od požara sukladno članku 19. ove Odluke,
· postupa suprotno odredbama iz članka 20. ove Odluke,
· postupa suprotno odredbi članka 21. ove Odluke.

VIII. PRIJELAZNA I ZAVRŠNA ODREDBA

Članak 24.
Stupanjem na snagu ove Odluke prestaje važiti Odluka o agrotehničkim mjerama u poljoprivredi, mjerama za uređivanje i održavanje poljoprivrednih rudina te mjerama zaštite od požara na području Općine Koprivnički Bregi („Službeni glasnik Koprivničko-križevačke županije“ broj 15/17).
Članak 25.
	Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE
OPĆINE KOPRIVNIČKI BREGI

KLASA: 320-02/20-01/
URBROJ: 2137/08-20-
Koprivnički Bregi, ____________ 2020. 

PREDSJEDNIK:
Darko Sobota, v.r.



